ไฟแนนซ์ทูเดย์
ศึกชิงเก้าอี้ผู้ว่าแบงก์ชาติยกที่ 1 เริ่มขึ้นแล้ว กระแสข่าวแยกออกเป็น 2 คนใน และ 2 คนนอก
30 มี.ค. 2558

โดย...ช.ชดา
...ศึกชิงเก้าอี้ผู้ว่าแบงก์ชาติยกที่ 1 เริ่มขึ้นแล้ว กระแสข่าวแยกออกเป็น 2 คนใน และ 2 คนนอก ชื่อตัวเต็งลูกหม้อรองผู้ว่าแบงก์ชาติทั้ง ทองอุไร ลิ้มปิติ และ ไพบูลย์ กิตติศรีกังวาน คงจะไม่มีการพลิกโผ ทั้งสองท่านมีกองหนุนดีไปคนละทาง คนในแบงก์ชาติเห็น ดร.ประสาร ไตรรัตน์วรกุล ผู้ว่าการคนปัจจุบันชอบสไตล์การทำงานของไพบูลย์ แต่ทางทองอุไรก็มีความสัมพันธ์อันดีกับท่านนายกฯ บิ๊กตู่
ส่วนคนนอกทั้งสองราย วิรไท สันติประภพ บอร์ดแบงก์ชาติและที่ปรึกษาทีดีอาร์ไอ คนนี้ถูกกาหมายเลข 1 เอาไว้ เรื่องความรู้ความสามารถไม่ต้องพูดถึง ดีกรีนักเรียนทุนอานันทมหิดล ผ่านงานเป็นนายแบงก์ เป็นนักวิชาการมาแล้ว แต่น่าเป็นห่วงในเรื่องอาวุโสเท่านั้นเอง
ด้านปลัดตุ้ม อารีพงศ์ ภู่ชอุ่ม ปลัดกระทรวงพลังงาน นั้นน่าจะเป็นการโยนหินถามทาง ปีนี้ท่านปลัดคลัง รังสรรค์ ศรีวรศาสตร์ ก็จะเกษียณอายุราชการ ปลัดตุ้มอาจจะได้กลับคลัง หากหาคนดีมีฝีมือประวัติไม่ด่างพร้อยมาเป็นปลัดคลังไม่ได้ หรือไม่นั่งเป็นปลัดพลังงานต่อก็ไม่เสียหายอะไร
...แต่ที่แน่ๆ คลังจะต้องตั้งซี 10 ใหม่อีกคน เพื่อแทน กฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) ที่เสียชีวิตกะทันหัน เมื่อปลายสัปดาห์ที่แล้ว กำหนดสวดพระอภิธรรม เวลา 19.00 น. ทุกวัน ณ ศาลา 1 วัดชลประทานรังสฤษฎ์ นนทบุรี จนถึงวันที่ 2 เม.ย. และพระราชทานเพลิงศพ วันเสาร์ที่ 4 เม.ย. เวลา 16.30 น. ช.ชดา ขอแสดงความเสียใจต่อครอบครัว ผอ.กฤษฎา ด้วยคน
...มีเสียงกระซิบว่า รัฐบาลทาบทาม ดร.ประสาร ให้นั่งเป็นประธานบอร์ดองค์กรใหม่ที่จะตั้งขึ้นมาดูแลรัฐวิสาหกิจทั้งหมด อันนี้ถือว่าเป็นกู๊ดออปชั่น